Han vidste godt, han ikke var velkommen, for det havde Langelandsfestivalens ledelse givet ham umisforståelig besked om:

"Rasmus Paludan vil være uønsket på festivalen til enhver tid," stod der i en mail til Rasmus Paludans ven, som forsøgte at købe VIP-billetter til Stram Kurs-lederen og to andre.

- Hvis han dukker op, bliver han ikke lukket ind. Det ved vores folk godt, sagde festivalens PR-ansvarlige, Nicklas Lundorf til Fyns Amts Avis før Paludans ankomst.

Rasmus Paludan kaldte festivalens beslutning "chikanøs" og "udemokratisk i flere medier," men det gjorde ikke det store indtryk på festivalens ejer, Allan K. Pedersen, fastslår Nicklas Lundorf.

- Det er Allan, der ejer festivalen, og han bestemmer, hvem der bliver lukket ind. Den beslutning træffer han under hensyn til gæsternes sikkerhed, og vi er egentlig ligeglade med, hvad Rasmus Paludan synes om det.

Alligevel tog Rasmus Paludan til Langeland onsdag eftermiddag, hvor han livestreamede sin gåtur og ankomst til festivalpladsen, hvor han omgivet af tilhængere, der sang slagsange om ham, hilste på unge mennesker, der råbte ham an på gaden.

Adskillige unge flokkedes om Paludan, som mange lod sig fotografere sammen med, mens de gav v-tegn, og nogen forærede ham en øl.

Fremme ved festivalen bad Rasmus Paludan de omkringstående om at gå ind i en stor samlet gruppe, som han kunne skjule sig midt i. Det lykkedes dog ikke, og han erklærede derefter, at han nu ville demonstrere i otte timer "for Danmark".